
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, DE DISCIPLINĂ ŞI IMUNITĂŢI                                                        
6.09.2006

Nr. P.l.X-457/2006
	
	COMISIA PENTRU MUNCĂ ŞI  PROTECŢIE SOCIALĂ

6.09.2006        

Nr. 27/360


RAPORT COMUN 

asupra propunerii legislative pentru modificarea art. 9 din TITLUL XI, Renta viageră agricolă, al Legii nr. 247/2005 privind reforma în domeniul proprietăţii şi justiţiei, precum şi unele măsuri adiacente
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru muncă şi protecţie socială au fost sesizate, spre dezbatere pe fond, în vederea întocmirii unui raport comun, cu propunerea legislativă pentru modificarea art.9 din TITLUL XI, Renta viageră agricolă, al Legii nr.247/2005 privind reforma în domeniul proprietăţii şi justiţiei, precum şi unele măsuri adiacente, trimisă cu adresa nr. P.l.x 457, din 10 mai 2006, înregistrată sub nr.31/683 din 11 mai 2006 şi, respectiv, 27/360 din 10 mai 2006.  
Potrivit prevederilor art.75 din Constituţie şi ale art.92 alin.(9) pct.2 din Regulamentul Camerei Deputaţilor, Camera Deputaţilor este Cameră decizională în cazul acestei iniţiative legislative. 

Senatul a respins propunerea legislativă în şedinţa din 4 mai 2006.

Consiliul Legislativ a avizat favorabil propunerea legislativă, conform avizului nr.1666/22.11.2005.

Guvernul, în punctul său de vedere, transmis cu nr.643/21.02.2006, a precizat că nu susţine adoptarea acestei iniţiative legislative.

Comisia pentru buget, finanţe şi bănci şi Comisia pentru agricultură, silvicultură, industrie alimentară şi servicii specifice au avizat negativ propunerea legislativă, conform avizelor nr. 374/1 iunie 2006 şi, respectiv, 24/412/21.06.2006.                                                                                
Propunerea  legislativă vizează cuprinderea în categoria rentierilor şi a persoanelor fizice cu handicap de gradul I sau II, care nu au împlinit vârsta de 62 de ani şi deţin până la 10 hectare de teren agricol, pe care îl înstrăinează prin acte între vii sau îl arendează. 
Propunerea legislativă face parte din categoria legilor organice. 

În conformitate cu prevederile art.61 din Regulamentul Camerei Deputaţilor, membrii celor două comisii au examinat propunerea legislativă în şedinţa din 6 septembrie 2006.

La lucrările comisiei au fost prezenţi 24 deputaţi, din totalul de 26   membri ai Comisiei juridice, de disciplină şi imunităţi şi, respectiv, 16 deputaţi din totalul de 18 membri ai Comisiei pentru muncă şi protecţie socială.

La dezbateri a participat din partea Ministerului Agriculturii domnul Secretar de Stat Istvan Toke, care a susţinut respingerea propunerii legislative. 

Analizând propunerea legislativă, membrii celor două comisii au apreciat că aceasta nu poate fi acceptată întrucât persoanele cu handicap de gradul I şi II la care se face referire în propunerea legislativă beneficiază de măsurile de asistenţă socială şi serviciile prevăzute în Ordonanţa de urgenţă a Guvernului nr. 102/1999 privind protecţia specială şi încadrarea în muncă a persoanelor cu handicap, cu modificările şi completările ulterioare.
De asemenea, trebuie luate în considerare şi prevederile art.47 din Legea nr.19/2000 privind sistemul public de pensii şi alte drepturi de asigurări sociale referitoare la reducerea stagiilor de cotizare şi a vârstelor standard de pensionare pentru persoanele cu handicap.

În urma dezbaterilor membrii celor două  comisii, au hotărât, cu majoritate de voturi, să propună plenului Camerei Deputaţilor respingerea propunerii legislative pentru modificarea art. 9 din TITLUL XI, Renta viageră agricolă, al Legii nr. 247/2005 privind reforma în domeniul proprietăţii şi justiţiei, precum şi unele măsuri adiacente.

